Krokodil ruk Limpopo-vrou in rivier in: 'Dit was soos iets uit 'n fliek' | Maroela Media
Kelly Trauernicht in die hospitaal. Foto: Verskaf
'n Vrou van Phalaborwa in Limpopo is ernstig beseer nadat 'n krokodil haar Sondag gegryp het terwyl sy van die Ga-Selati rivierbrug visgevang het.
Kelly Trauernicht (32) sterk tans in 'n hospitaal in Polokwane aan nadat haar longe en lewer deur die krokodil se tande beseer is. Sy het ook groot bytwonde aan haar arms en bors en haar ribbes is gebreek.
Dawie, Kelly se man, het aan Maroela Media vertel van die vreesaanjaende oomblik toe die krokodil sy vrou gegryp en met haar onder die water in verdwyn het. "Ons het saam met ons 12-jarige seun gaan visvang en soos baie kere vantevore onder die brug op die betonplatforms gesit," het hy gesê.
"Ons het skielik 'n byt gehad wat die lyn al verder in die water in getrek het. My vrou het vorentoe geleun om die dobber met 'n lang vispen af te kap. Die volgende oomblik het die krokodil soos blits uit die water gespring en haar gegryp."
Kelly word van die brug af gedra. Foto: Verskaf
Dawie vertel hy het die krokodil met al sy mag op sy kop geslaan en probeer om Kelly uit sy kake te kry, maar die krokodil het gedraai en haar onder die water ingetrek. Oomblikke later het die krokodil weer met Kelly bo die water verskyn en sy het verbete probeer om terug te baklei.
Drie van die plaaslike inwoners, wat gesien het wat gebeur, het nader gehardloop en met knopkieries en klippe op die krokodil toegesak. "Hulle het hom met die klippe bestook, geslaan en 'n groot stomp tussen haar en die krokodil ingedruk totdat hy haar gelos het. Ons het haar uit die water tot op die platform getrek, waar ons vir die paramedici gewag het," het hy gesê.
Jaco Gericke, 'n diensverskaffer vir Maponya 911 ambulansdienste, het gesê Kelly het diep wonde aan haar regterarm gehad en groot tandmerke oor haar bors. "Jy kon duidelik sien hoe die krokodil haar oor die rug en bors gegryp het," het hy gesê.
Volgens Gericke weet die plaaslike inwoners in die gebied al dat die krokodille in die rivier 'n gevaar inhou en sit hulle altyd ver van die oewer af wanneer hulle visvang. "Ek dink dit is ook waarom hulle so vinnig opgetree het. Hulle weet die krokodille in daardie rivier is baie gevaarlik."
Dawie het gesê hy is steeds baie geskok na die voorval. "Dit was soos iets uit 'n fliek uit; beslis nie 'n mooi gesig nie. Sy is nou in die chirurgiese saal waar sy aansterk. Dit was Jesus wat Sy hand oor my vrou, en die drie mans wat haar gered het, gehou het. Alle eer gaan aan God. As dit nie vir Sy genade was nie, was my vrou nie vandag hier nie."
Sterkte met die herstel proses. Ja 'n krokedel se tand is nie van die skoonste nie. Vergiftiging kan baie maklik intreë as wonde nie goed behandel word nie.
Dankie vir mense wat haar te hulp gesnel het. Dit was werklik dapper optrede.Krokodille
bly maar altyd 'n gevaar.
Beslis `n riller uit die boonste rakke. `n Kosbare lewe is sonder twyfel gered deur die dapper en onbaatsugtige optrede van die plaaslike inwoners. Bestaan daar nog helde vererings soos vroeer jare? Kelly sterkte met jou herstel proses – jy is beslis vir groter dinge in die lewe bestem.
So dankbaar vir julle. Ons Hemelse Vader het beslis Sy hand oor haar en die span gehad. Ons bid sterkte en 'n volle geneesing oor haar.